  Наталья Тетерина Нылпи творчествоя «Ӵужанай доры сюрес» вожвылъяськон ялэмын Удмуртиын «Билингва» ӵектос улсын, ивортэ Ижкарысь Калыкъёслэн эшъяськон юртсылэн пресс-службаез. Кызьы шуэмын ивортонын, конкурсэ 3-14 аресъем удмурт пиналъёс пыриськыны быгато. Со понна нылпиослы сётэм темая анай кылынызы верос, выжыкыл яке кылбур малпаны кулэ. Куинь тужгес усто ужъёслэсь авторъёссэ дуно кузьымъёсын пусъёзы, вань пыриськисьёслы сертификат сётозы. Озьы ик нимысьтыз кузьым ӵектослэн эшъёсыз — «Удмурт нылкышно кенеш» огазеяськон — дасязы. Со сяна, устоосыз нылпи ужъёс «Ӟечбур!» газетын печатласькозы. Радъясьёс чакламъя, та выллем вожвылъяськонъёс удмурт кылэз вӧлмытыны юртто но кыккылолыко пиналъёслэсь но соослэсь анай-атайёссылэсь престижзэс ӝуто. Мылкыд карисьёслэсь ужъёссэс «Удмурт нылкышно кенеш» огазеяськонлэн «ВКонтакте» вотэсбамаз 28-тӥ пӧсьтолэзёзь куто. Ваньмыз соос «Билингва» ӵектослэн сайтаз но «Удмурт нылкышно кенешлэн» мерлыко вотэсбамаз шараямын луозы.  Тегъёс: Ижкар Удмуртия УдмуртКенеш пиналъёс Мерлык удмурткыл  